**PREDKLADACIA SPRÁVA**

Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 31 Legislatívnych pravidiel vlády Slovenskej republiky, predkladá Ministerstvo kultúry Slovenskej republiky (ďalej len „ministerstvo kultúry“) Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení neskorších predpisov (tlač 152) (ďalej len „poslanecký návrh zákona“).

Ministerstvo kultúry k predloženému poslaneckému návrhu zákona uvádza:

**Všeobecne**

Cieľom predkladaného poslaneckého návrhu zákona je zvýšiť počet členov dozornej komisie Audiovizuálneho fondu (ďalej len „fond“) z pôvodných troch členov na päť členov. Dôvodom úpravy počtu členov dozornej komisie je posilnenie kontrolnej právomoci štátu vo fonde. Poslanecký návrh zákona zvyšuje počet členov, ktorých priamo menuje minister kultúry Slovenskej republiky a zavádza menovanie jedného člena dozornej komisie na návrh ministra financií Slovenskej republiky.

**Stanovisko**

Ministerstvo kultúry sa stotožňuje s cieľmi poslaneckého návrhu zákona.

**Medzirezortné pripomienkové konanie**

Poslanecký návrh zákona bol predmetom medzirezortného pripomienkového konania, v rámci ktorého boli uplatnené štyri obyčajné pripomienky. **Pripomienky uplatnil Audiovizuálny fond, Štatistický úrad Slovenskej republiky a Ministerstvo financií Slovenskej republiky.**

Pripomienky Audiovizuálneho fondu sú nad rámec predloženého poslaneckého návrhu zákona, keďže sa týkali úpravy výšky príspevku na podporu audiovizuálnej kultúry a spôsobu výpočtu medziročnej valorizácie príspevku.

**Štatistický úrad Slovenskej republiky žiadal upraviť znenie § 10 ods. 1, pripomienka však nebola akceptovaná, keďže navrhované znenie predmetného ustanovenia v poslaneckom návrhu zákona považujeme za jednoznačnejšie.**

Pripomienka Ministerstva financií Slovenskej republiky sa týkala doložky vybraných vplyvov. Pripomienka nebola akceptovaná z dôvodu, že zvýšené výdavky v dôsledku navrhovanej právnej úpravy budú kryté v rámci rozpočtu príslušného fondu.

Ministerstvo kultúry odporúča vláde Slovenskej republiky vysloviť **súhlas** s poslaneckým návrhom zákona.